SKRIFTLIG FORESPØRGSEL E-2184/01

af Isidoro Sánchez García (ELDR) til Kommissionen

(23. juli 2001)

Om: Aldersbetinget forskelsbehandling i forbindelse med Europa-Parlamentets udvælgelsesprøver

I artikel 13 i EF-traktaten fastsættes følgende: Med forbehold af denne traktats øvrige bestemmelser og inden for rammerne af de beføjelser, som traktaten tillægger Fællesskabet, kan Rådet med enstemmighed på forslag af Kommissionen og efter høring af Europa-Parlamentet træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering.

I artikel 130, afsnit 1, i EF-traktaten fastsættes følgende: Rådet nedsætter efter høring af Europa-Parlamentet et beskæftigelsesudvalg af rådgivende karakter, som skal fremme samordningen mellem medlemsstaterne vedrørende beskæftigelses- og arbejdsmarkedspolitikkerne. Udvalget har til opgave: at overvåge beskæftigelsessituationen og beskæftigelsespolitikkerne i medlemsstaterne og Fællesskabet.

Opmærksomheden henledes på, at et af sagsområderne henhørende under Europa-Parlamentets Udvalg om Beskæftigelse og Sociale Anliggender er at forebygge enhver forskelsbehandling på grundlag af køn, race eller etnisk oprindelse, region eller tro, handicap, alder eller seksuel orientering (artikel 13 i EF-traktaten), hvilket er nært knyttet til de grundlæggende sociale rettigheder og arbejdsmarkedet. Man bør ligeledes erindre, at vi står over for en vedvarende forhøjelse af befolkningens gennemsnitlige levealder, at der i hele Europa sættes spørgsmålstegn ved pensionsordningernes fremtid, en eventuel forhøjelse af pensionsalderen og for kvinders vedkommende en langsom indslusning på arbejdsmarkedet for blot at nævne nogle få eksempler.

Kan Kommissionen forklare den graverende form for forskelsbehandling på arbejdsmarkedet, som Parlamentet gør sig skyldig i, når det afholder udvælgelsesprøver med henblik på besættelse af stillinger og i den forbindelse fastsætter aldersgrænsen til 45 år?

Finder Kommissionen denne aldersbetingede forskelsbehandling retfærdig?

Har Kommissionen studeret lovgivningen i EU's forskellige medlemsstater med henblik på en tilnærmelse hertil, således at kriterierne for solidaritet og sociale rettigheder i højere grad tilgodeses?

Svar afgivet på Kommissionens vegne af Neil Kinnock

(15. oktober 2001)

Kommissionen skal henvise det ærede medlem til de svar, den har givet på de skriftlige forespørgsler P-1600/01 fra Toine Manders(1) og E-1512/01 fra Daniela Raschhofer(2) og på den mundtlige forespørgsel H-497/01 fra Anne E.M. van Lancker i spørgetiden under Europa-Parlamentets mødeperiode i juni 2001(3).

Ud over de oplysninger, der er givet i disse svar, skal det bemærkes, at anvendelsen af aldersgrænser må tages op til ny vurdering i forbindelse med oprettelsen af Det Europæiske Ansættelseskontor, som i fremtiden skal afholde udvælgelsesprøver for alle EU-institutionerne. Generalsekretærerne for EU-institutionerne enedes på deres møde den 9. juli 2001 om, at det vil være op til ledelsen af dette fremtidige kontor at træffe en beslutning om aldersgrænserne, og at dette skal ske med et kvalificeret flertal. Kommissionen har bekræftet denne holdning i sin meddelelse af 18. juli 2001 om nye retningslinjer for reformen af personalepolitikken(4) og opfordret sit generaldirektorat for personale og administration til at udarbejde et forslag til afgørelse om oprettelse af dette kontor, som skal forelægges Kommissionen og de øvrige institutioner til vedtagelse så hurtigt som muligt.

Kommissionen offentliggjorde i februar 2000 en rapport som led i forberedelsen af de forhandlinger i Rådet, der førte til vedtagelsen af Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv(5) uden hensyntagen til religion eller tro, handicap, alder eller seksuel orientering. Rapporten indeholder nærmere oplysninger om medlemsstaternes dagældende bestemmelser om bekæmpelse af forskelsbehandling. Et eksemplar af rapporten sendes direkte til det ærede medlem og til Europa-Parlamentets sekretariat. Medlemsstaterne skal senest den 2. december 2003 have gennemført direktiv 2000/78/EF i deres nationale lovgivning.

(1) EFT C 364 E af 20.12.2001, s. 156.

(2) EFT C 364 E af 20.12.2001, s. 132.

(3) Skriftligt svar af 13.6.2001.

(4) SEK(2001) 1202/6.

(5) EFT L 303 af 2.12.2000.